ജപ്പാനിതു പോരളിയാ... രാവിലെ ആരോഗ്യ പരിപാലനത്തിനായി റേജിയോ ടെയ്സൊ, കൃത്യനിഷ്ഠയുടെ പര്യായമായ മെട്രോകള്, ട്രെയിനുകളില് ശുചിത്വ പരിപാലനത്തിനായി തെസേയി, സുമോ ഗുസ്തി, സാങ്കേതികത്തികവ്... എന്തൊക്കെയുണ്ടെങ്കിലും ജപ്പാനൊരു വലിയ പോരായ്മയുണ്ട്, ജപ്പാനിതൊന്നും പോരളിയാ എന്നു പറയുന്നതാകും ശരി... പറഞ്ഞുവരുന്നത് ജപ്പാന്റെ മനുഷ്യവിഭവശേഷിയെക്കുറിച്ചാണ്. ലോകത്തില് വയോധികര് കൂടുതലുള്ള രാജ്യങ്ങളില് മുന്പന്തിയില് ജപ്പാനാണ്. ഇവിടുത്തെ ജനസംഖ്യയില് 38 ശതമാനം 65 വയസില് കൂടുതലുള്ളവര്. ജാപ്പനീസ് ജനതയുടെ ആയുര്ദൈര്ഘ്യവും മറ്റു രാജ്യങ്ങളെ അപേക്ഷിച്ച് അല്പം കൂടുതലാണെന്നതും മറ്റൊരു വസ്തുത. അതിന്റെ കാരണം കൃത്യമായ ആരോഗ്യപരിപാലനവും കായികാധ്വാനശീലവുംതന്നെ. ജാപ്പനീസ് വനിതകളുടെ ശരാശരി ആയുസ് 90 വയസാണ്, പുരുഷന്മാരുടെത് 84ഉം. അരി, പച്ചക്കറി, മത്സ്യം എന്നിവയുള്പ്പെടുന്ന സമീകൃതമായ ആഹാരക്രമമാണ് ജപ്പാനിലുള്ളവര് കാലാകാലമായി ഉപയോഗിക്കുന്നത്. റിട്ടയര്മെന്റ് കഴിഞ്ഞാല് വെറുതേയിരിക്കുന്ന ശീലം ജാപ്പാനീസ് ജനതയ്ക്കില്ല. ഇതിനെല്ലാം മറ്റൊരു വശവുമുണ്ട്. 1980നുശേഷം ജപ്പാനില് യുവജനങ്ങളുടെ സംഖ്യയില് ഗണ്യമായ കുറവുണ്ട്. 1980ലാണ് ജപ്പാനില് ഏറ്റവും കുറവ് ജനനനിരക്ക് രേഖപ്പെടുത്തപ്പെട്ടത്. കുട്ടികളുടെ എണ്ണം കുറയുന്നതു മറ്റ് പല രാജ്യങ്ങളെയുംപോലെ ജപ്പാനിലും പ്രശ്നമായിക്കൊണ്ടിരിക്കുന്നു. പെന്ഷനിലേക്കു ഭീമമായ തുക ഒഴുക്കേണ്ട സാഹചര്യവുമാണു നിലവില് ഈ രാജ്യം അഭിമുഖീകരിക്കുന്നത്. ഇതിന്റെയെല്ലാം ഫലമായി നിലവില് കൂടുതല് കുട്ടികള്വേണമെന്ന നിലപാടിലാണു സര്ക്കര്. ഒന്നിലധികം കുട്ടികളുള്ളവര്ക്ക് ഓരോ കുട്ടിക്കും ഒരു ലക്ഷം യെന് 67,303 രൂപ വീതം നല്കാനുള്ള നിയമം കൊണ്ടുവരാനും ജാപ്പനീസ് സര്ക്കാര് ശ്രമം ആരംഭിച്ചിട്ടുണ്ട്. ടോക്കിയോയില്നിന്ന് ആന് ജോബി